Broers swaar gevonnis vir moord op pensioentrekkerArgieffoto Twee broers is swaar tronkstraf opgelê vir ŉ huisroof verlede jaar wat gelei het tot die dood van ŉ 64-jarige pensioentrekker van Ladysmith in KwaZulu-Natal. Kol. Thembeka Mbhele, provinsiale polisiewoordvoerder, het Maandag gesê die twee broers, Bongumusa Magasela (21) en Mxolisi Magasela (22), is op 3 Maart 2015 in hegtenis geneem weens die moord op die pensioentrekker, Satyaprakash Mangru. Die broers het Mangru en sy vrou op 16 Februarie 2015 omstreeks 09:40 in hul huis in Kandaharlaan oorval, vasgebind en beroof. “Die egpaar se bure het die polisie ontbied nadat hulle gille uit die huis hoor kom het. Toe die polisie by die huis opdaag, het hulle die egpaar vasgebind aangetref,” het Mbhele gesê. “Mangru was reeds dood nadat hy versmoor het.” Die broers is borgtog geweier en het in aanhouding gebly tot hulle verlede week in die hooggeregshof gevonnis is nadat hulle skuldig gepleit het. Bongumusa is tot 12 jaar tronkstraf gevonnis vir roof en 22 jaar vir moord. Mxolisi is tot vyf jaar tronkstraf gevonnis vir roof, vyf jaar vir aanranding en lewenslange tronkstraf vir moord.